ΚΑΝΟΝΙΣΜΟΣ (ΕΟΚ) αριθ. 2806/93 ΤΗΣ ΕΠΙΤΡΟΠΗΣ της 13ης Οκτωβρίου 1993 για την τροποποίηση του κανονισμού (ΕΟΚ) αριθ. 2365/91 περί καθορισμού των προϋποθέσεων χρησιμοποίησης δελτίου ΑΤΑ για την προσωρινή εισαγωγή εμπορευμάτων στο τελωνειακό έδαφος της Κοινότητας καθώς και για την προσωρινή εξαγωγή εμπορευμάτων εκτός του εν λόγω εδάφους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3599/82 του Συμβουλίου της 21ης Δεκεμβρίου 1982 για το καθεστώς προσωρινής εισαγωγής (1), όπως τροποποιήθηκε από τον κανονισμό (ΕΟΚ) αριθ. 1620/85 (2), και ιδίως το άρθρο 33,

τον κανονισμό (ΕΟΚ) αριθ. 754/76 του Συμβουλίου της 25ης Μαρτίου 1976 περί δασμολογικού καθεστώτος που εφαρμόζεται στα επανεισαγόμενα στο τελωνειακό έδαφος της Κοινότητας εμπορεύματα (3), όπως τροποποιήθηκε τελευταία από τον κανονισμό (ΕΟΚ) αριθ. 1147/86 (4), και ιδίως το άρθρο 15 παράγραφος 2,

Εκτιμώντας:

ότι ο κανονισμός (ΕΟΚ) αριθ. 2365/91 της Επιτροπής (5) θέσπισε ορισμένες διατάξεις για τον κανονισμό προϋποθέσεων χρησιμοποίησης δελτίου ΑΤΑ για την προσωρινή εισαγωγή εμπορευμάτων στο τελωνειακό έδαφος της Κοινότητας, καθώς και για την προσωρινή εξαγωγή εμπορευμάτων εκτός του εν λόγω εδάφους- ότι κρίνεται σκόπιμο, στο πλαίσιο της υπαγωγής των εμπορευμάτων στο καθεστώς της προσωρινής εισαγωγής, να είναι δυνατή η υποβολή του δελτίου ΑΤΑ, υπό την κάλυψη του οποίου τίθενται τα εμπορεύματα όποια και αν είναι η σχεδιαζόμενη χρησιμοποίησή τους, σε οποιαδήποτε τελωνείο εισόδου, που ενεργεί υπό την ιδιότητα του τελωνείου προσωρινής εισαγωγής,

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Οικονομικών Τελωνειακών Καθεστώτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 6 παράγραφοι 2 και 3 του κανονισμού (ΕΟΚ) αριθ. 2365/91 αντικαθίσταται από το ακόλουθο κείμενο:

"2. Η προσκόμιση του δελτίου ΑΤΑ ενόψει της υπαγωγής των εμπορευμάτων στο καθεστώς προσωρινής εισαγωγής πρέπει να πραγματοποιείται σε κάθε εξουσιοδοτημένο τελωνείο εισόδου. Στην περίπτωση αυτή, το τελωνείο εισόδου ενεργεί ως τελωνείο προσωρινής εισαγωγής.

Ωστόσο, όταν:

α) το εξουσιοδοτημένο τελωνείο εισόδου δεν είναι σε θέση να εξακριβώσει εάν πληρούνται όλες οι προϋποθέσεις από τις οποίες εξαρτάται το καθεστώς προσωρινής εισαγωγής ή

β) το τελωνείο εισόδου δεν είναι εξουσιοδοτημένο ώστε να ενεργεί ως τελωνείο προσωρινής εισαγωγής,

το εν λόγω τελωνείο επιτρέπει την πραγματοποίηση της μεταφοράς των εμπορευμάτων από το τελωνείο εισόδου στο τελωνείο προορισμού που είναι σε θέση να επαληθεύσει ότι οι προϋποθέσεις αυτές πληρούνται, με την κάλυψη του δελτίου ΑΤΑ ως παραστατικού διαμετακόμισης, σύμφωνα με τη διαδικασία που αναφέρεται στο άρθρο 14.

3. Οι τελωνειακές αρχές των κρατών μελών παρέχουν στα τελωνεία τους αρμοδιότητες τελωνείων εισόδου ή τελωνείου προορισμού, τα οποία ενεργούν ως τελωνεία προσωρινής εισαγωγής.

Οι εν λόγω αρχές κοινοποιούν στην Επιτροπή κατάλογο των εξουσιοδοτημένων, σύμφωνα με το πρώτο εδάφιο, τελωνείων, καθώς και των εξουσιοδοτημένων τελωνείων που αναφέρονται στο άρθρο 9 παράγραφος 1, που να περιλαμβάνει τα πλήρη στοιχεία αυτών. Ο κατάλογος αυτός δημοσιεύεται στη σειρά C της Επίσημης Εφημερίδας των Ευρωπαϊκών Κοινοτήτων."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Οκτωβρίου 1993.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 376 της 31. 12. 1982, σ. 1.

(2) ΕΕ αριθ. L 155 της 14. 6. 1985, σ. 54.

(3) ΕΕ αριθ. L 89 της 2. 4. 1976, σ. 1.

(4) ΕΕ αριθ. L 105 της 22. 4. 1986, σ. 1.

(5) ΕΕ αριθ. L 216 της 3. 8. 1991, σ. 24.